**Informácia pre zamestnávateľov v SDV - opakované overenie zamestnávateľa, ktorému bolo vydané osvedčenie do 31.8.2017.**

Platnosť a zánik osvedčenia o spôsobilosti zamestnávateľa poskytovať praktické vyučovanie v systéme duálneho vzdelávania upravuje § 13 zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov (ďalej len „zákon“).

Osvedčenie o spôsobilosti zamestnávateľa pre duálne vzdelávanie sa vydáva na sedem rokov. Ak obdobie platnosti osvedčenia uplynie počas školského roka, platnosť osvedčenia zaniká ku koncu príslušného školského roka.

**Osvedčenie o spôsobilosti zamestnávateľa vydané od 1.9.2016 do 31.8.2017 zaniká dňom 31.8.2024.**

Ak má zamestnávateľ so žiakmi s učebnou zmluvou, ktorému bolo vydané osvedčenie v období od 1.9.2016 a najneskôr do 31.8.2017, záujem pokračovať v poskytovaní praktického vyučovania aj po 31.8.2024, musí v zmysle § 14 zákona absolvovať opakované overenie spôsobilosti poskytovať praktické vyučovanie.

Rovnako, ak má zamestnávateľ s osvedčením vydaným v uvedenom období ale bez žiakov s učebnou zmluvou záujem aktívne začať poskytovať praktické vyučovanie po 31.8.2024, musí v zmysle § 14 zákona absolvovať opakované overenie spôsobilosti poskytovať praktické vyučovanie.

**Proces opakovaného overenia sa začína oznámením zamestnávateľa o záujme pokračovať v poskytovaní praktického vyučovania.**

**Oznámenie doručí zamestnávateľ Slovenskej poľnohospodárskej a potravinárskej komore (SPPK) najneskôr do 31.5.2024.**

**Postup pri opakovanom overení spôsobilosti poskytovať praktické vyučovanie**

1. **SPPK osloví zamestnávateľa** **emailom** vo veci opakovaného overenia spôsobilosti a zašle mu vzor oznámenia záujmu zamestnávateľa pokračovať v poskytovaní praktického vyučovania (ďalej len „oznámenie“), **najneskôr do 29.4.2024.**
2. Ak zamestnávateľ bude pokračovať v poskytovaní praktického vyučovania aj v dielni školy alebo u iného zamestnávateľa s osvedčením, doručí ako prílohu oznámenia aj nový súhlas školy alebo iného zamestnávateľa s pokračovaním poskytovania praktického vyučovania.
3. **Zamestnávateľ doručí SPPK emailom oznámenie,** vrátane príloh, **najneskôr do 31.5.2024.**
4. Ak zamestnávateľ bude pokračovať v poskytovaní praktického vyučovania aj v dielni školy alebo u iného zamestnávateľa s osvedčením, doručí s oznámením aj nový súhlas školy alebo súhlas iného zamestnávateľa s osvedčením s pokračovaním poskytovania praktického vyučovania.
5. SPPK vykoná kontrolu úplnosti oznámenia a príloh a zaregistruje oznámenie zamestnávateľa o pokračovaní v SDV.
6. SPPK vymenuje komisiu na vykonanie obhliadky PPV.
7. Komisia vykonaná obhliadku PPV a spracuje záznam o obhliadke.
8. SPPK vykoná kontrolu dokumentácie opakovaného overenia zamestnávateľa pre SDV.
9. SPPK vydá zamestnávateľovi, ktorý splnil podmienky opakovaného overenia spôsobilosti pre poskytovanie praktického vyučovania, dodatok k osvedčeniu na nové obdobie 7 rokov. Pre každý odbor vydá samostatné osvedčenie.
10. SPPK oznámi zamestnávateľovi, ktorý nesplnil podmienky opakovaného overenia spôsobilosti, že nemôže pokračovať v poskytovaní praktického vyučovania.
11. SPPK zašle originál dodatku k osvedčeniu zamestnávateľovi.
12. SPPK zašle emailom sken osvedčenia na regionálne centrum ŠIOV, zamestnávateľovi a zmluvnej strednej odbornej škole uvedenej v oznámení.

**Opakovaná obhliadka pracoviska praktického vyučovania zamestnávateľa, ktorý má žiakov s učebnou zmluvou**

Komisia v rámci opakovanej obhliadky priestorov pracoviska praktického vyučovania:

1. Vykoná ohliadku priestorov, vykoná obhliadku MTZ pričom sa sleduje MTZ významné pre splnenie vzdelávacích štandardov praktického vyučovania odboru vzdelávania.
2. Prediskutuje so zamestnávateľom:
	* organizáciu vyučovacieho dňa praktického vyučovania,
	* priebeh praktického vyučovania,
	* spoluprácu so školou pri spracovaní a aktualizácii školského vzdelávacieho programu,
	* striedanie dní TV a PV,
	* spoluprácu zamestnávateľa a zmluvnej strednej odbornej školy pri poskytovaní praktického vyučovania,
	* poskytovanie hmotného a finančného zabezpečenia žiakov,
	* prípravu hlavných inštruktorov a inštruktorov,
	* postupy hodnotenia žiakov za praktické vyučovanie,
	* ukončovanie štúdia,
	* uplatnenie žiakov s učebnou zmluvou u zamestnávateľa po ukončení štúdia,
	* inovačné vzdelávanie učiteľov odborných predmetov a majstrov odbornej výchovy u zamestnávateľa,
	* využívanie finančných benefitov z účasti v duálnom vzdelávaní (daňový benefit, príspevok na poskytovanie praktického vyučovania),
	* predĺženie obdobia, v ktorom môže zamestnávateľ uzatvoriť učebnú zmluvu so žiakom prvého ročníka,
	* ďalšie otázky týkajúce sa duálneho vzdelávania.
3. V prípade potreby poskytne informácie potrebné pre pokračovanie poskytovania praktického vyučovania smerujúce s zvyšovaniu kvality duálneho vzdelávania.

**Opakovaná obhliadka pracoviska praktického vyučovania, ktorý nemá žiakov s učebnou zmluvou**

Komisia v rámci opakovanej obhliadky priestorov pracoviska praktického vyučovania:

1. Vykoná ohliadku priestorov, vykoná obhliadku MTZ pričom sa sleduje MTZ významné pre splnenie vzdelávacích štandardov praktického vyučovania odboru vzdelávania.
2. Prediskutuje so zamestnávateľom:
	* dôvody, pre ktoré zamestnávateľ nezískal žiakov na uzatvorenie učebnej zmluvy,
	* dôvody, pre ktoré zamestnávateľ neuzatvoril so školou zmluvu o duálnom vzdelávaní alebo dôvody, prečo zamestnávateľ zatiaľ nezačal aktívne realizovať duálne vzdelávanie, ak má uzatvorenú zmluvu o duálnom vzdelávaní,
	* obdobie, v ktorom môže zamestnávateľ uzatvoriť učebnú zmluvu so žiakom prvého ročníka,
	* postupy týkajúce sa výberu zamestnancov na pozíciu hlavný inštruktor alebo inštruktor,
	* možnosti nastavenia priebehu praktického vyučovania v spolupráci so školou,
	* okruhy spolupráce so školou pri spracovaní a aktualizácii školského vzdelávacieho programu,
	* možnosti striedania dní TV a PV,
	* pravidlá poskytovanie hmotného a finančného zabezpečenia žiakov,
	* prípravu hlavných inštruktorov a inštruktorov,
	* postupy hodnotenia žiakov za praktické vyučovanie,
	* úlohy zamestnávateľa pri ukončovaní štúdia,
	* možnosti inovačného vzdelávania učiteľov odborných predmetov a majstrov odbornej výchovy u zamestnávateľa,
	* finančné benefity zamestnávateľa z účasti v duálnom vzdelávaní (daňový benefit, príspevok na poskytovanie praktického vyučovania),
	* ďalšie otázky týkajúce sa duálneho vzdelávania.
3. V prípade potreby poskytne informácie potrebné pre pokračovanie poskytovania praktického vyučovania smerujúce s zvyšovaniu kvality duálneho vzdelávania.

**Kontakt pre získanie ďalších informácií k opakovanému overeniu zamestnávateľa:** vrablova@sppk.sk.